b'\n_START_ARTICLE_\nIwakura Tomomi\n_START_SECTION_\nPrimers anys\n_START_PARAGRAPH_\nIwakura va n\xc3\xa9ixer a Kyoto i va ser el segon fill d\'un noble cortes\xc3\xa0 de baixa categoria Horikawa Yasuchika. En 1836 va ser adoptat per un altre noble, Iwakura Tomoyasu, del qual va rebre el seu cognom. Va ser entrenat pel kanpaku Takatsukasa Masamichi i va escriure l\'opini\xc3\xb3 per a la reforma de la Cort Imperial. En 1854 es va convertir en camarlenc de l\'Emperador K\xc5\x8dmei.\n_START_SECTION_\nNoble de la Cort Imperial\n_START_PARAGRAPH_\nCom altres cortesans a Kyoto, Iwakura es va oposar als plans del Shogunat Tokugawa d\'obrir el Jap\xc3\xb3 als pa\xc3\xafsos estrangers. Quan Hotta Masayoshi, un r\xc5\x8dj\xc5\xab del shogunat, va anar a Kyoto per obtenir el perm\xc3\xads imperial per a la signatura del Tractat d\'Amistat i Comer\xc3\xa7 entre el Jap\xc3\xb3 i els Estats Units en 1858, Iwakura va reunir diversos cortesans que s\'oposaven al tractat i van intentar impedir les negociacions entre el shogun i la Cort._NEWLINE_Amb l\'assassinat del tair\xc5\x8d Ii Naosuke en 1860, Iwakura va recolzar el "Moviment Kobugattai", una alian\xc3\xa7a de la Cort i el shogunat. La pol\xc3\xadtica central d\'aquesta alian\xc3\xa7a era el matrimoni del sh\xc5\x8dgun Tokugawa Iemochi i la Princesa Kazu-no-miya Chikako, la germana menor de l\'Emperador K\xc5\x8dmei._NEWLINE_Quan els samurais i els nobles van recolzar la pol\xc3\xadtica m\xc3\xa9s radical del sonn\xc5\x8d j\xc5\x8di (expulsi\xc3\xb3 dels estrangers i rever\xc3\xa8ncia a l\'Emperador), Iwakura va ser vist com un simpatitzant del shogunat, i la Cort va fer pressi\xc3\xb3 per a la seva expulsi\xc3\xb3. En conseq\xc3\xbc\xc3\xa8ncia, Iwakura va abandonar la Cort i es va traslladar a la ciutat d\'Iwakura, al nord de Kyoto.\n_START_SECTION_\nA l\'exili\n_START_PARAGRAPH_\nEn aquesta ciutat va escriure moltes opinions i les enviava a la Cort o als seus companys pol\xc3\xadtics a  Satsuma. Amb la mort del sh\xc5\x8dgun Tokugawa Iemochi en 1866, Iwakura va intentar prendre la Cort amb una iniciativa pol\xc3\xadtica. Va intentar reunir tots els d\xc3\xa0imios sota el nom de la Cort, per\xc3\xb2 va fracassar. Quan l\'Emperador K\xc5\x8dmei va morir en 1867, es va escampar el rumor que Iwakura havia tramat l\'assassinat de l\'Emperador amb ver\xc3\xad, per\xc3\xb2 va evadir l\'arrest._NEWLINE_En companyia d\'Okubo Toshimichi i Saig\xc5\x8d Takamori, el 3 de gener de 1868, va planejar la presa del Palau Imperial de Kyoto amb les forces lleials de Satsuma i Ch\xc5\x8dsh\xc5\xab, i don\xc3\xa0 inici a la Restauraci\xc3\xb3 Meiji.\n_START_SECTION_\nBur\xc3\xb2crata Meiji\n_START_PARAGRAPH_\nDespr\xc3\xa9s de l\'establiment del govern Meiji, Iwakura va jugar un paper important a causa de la influ\xc3\xa8ncia i confian\xc3\xa7a que tenia amb l\'Emperador Meiji. Va ser el principal responsable de la promulgaci\xc3\xb3 de la Carta de jurament de 1868 i de l\'abolici\xc3\xb3 del sistema han._NEWLINE_Despr\xc3\xa9s de la seva designaci\xc3\xb3 com a Udaijin (Ministre de la Dreta) en 1871, va liderar un viatge al voltant del m\xc3\xb3n que va durar dos anys, conegut com la Missi\xc3\xb3 Iwakura, en la qual va visitar els Estats Units i diversos pa\xc3\xafsos europeus amb l\'objectiu de renegociar els tractats existents i recollir informaci\xc3\xb3 per fer efectiva la modernitzaci\xc3\xb3 del Jap\xc3\xb3._NEWLINE_Quan va tornar al Jap\xc3\xb3 en 1873, va arribar just a temps per prevenir la invasi\xc3\xb3 a Corea (Seikanron). Va explicar que el Jap\xc3\xb3 no estava en la posici\xc3\xb3 de reptar les pot\xc3\xa8ncies occidentals en l\'estat actual, i va propugnar l\'enfortiment de la instituci\xc3\xb3 imperial, que havia d\'estar acompanyat d\'una Constituci\xc3\xb3 escrita i una forma limitada de democr\xc3\xa0cia parlament\xc3\xa0ria. Va ordenar a Inoue Kowashi que elabor\xc3\xa9s una constituci\xc3\xb3 en 1881, i va ordenar a It\xc5\x8d Hirobumi que fes un viatge a Europa, per a l\'estudi de diversos sistemes europeus. Va morir el 20 de juliol de 1883.'